ÚRAD VLÁDY SLOVENSKEJ REPUBLIKY
                 sekcia vládnej legislatívy

                                                                                                      Na rokovanie vlády SR
                                                                                                      dňa 17. mája 2006
                                                                                                      K materiálu č. 8652/2006
                                                                                                      K bodu č. 11

S T A N O V I S K O
k návrhu na  uzavretie  Stabilizačnej a asociačnej dohody medzi Európskymi spoločenstvami a ich členskými štátmi na jednej strane a Albánskou republikou na strane druhej

I

     Návrh na uzavretie Stabilizačnej a asociačnej dohody medzi Európskymi spoločenstvami a ich členskými štátmi na jednej strane a Albánskou republikou na strane druhej predložil na rokovanie vlády Slovenskej republiky  minister zahraničných vecí Slovenskej republiky Eduard Kukan.

II

     Účelom predkladaného návrhu je posilniť spoluprácu medzi Európskymi spoločenstvami a ich členskými štátmi a Albánskou republikou a tým podporiť politické a ekonomické reformy v Albánsku.

III

     Predkladaná dohoda je bilaterálnou medzinárodnou politickou zmluvou prezidentskej povahy a   medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.  Podľa čl. 7 ods. 4 Ústavy Slovenskej republiky sa pred jej ratifikáciou vyžaduje súhlas Národnej rady Slovenskej republiky. Na jej vykonanie nie je potrebný zákon a podľa čl. 7 ods. 5 Ústavy Slovenskej republiky má prednosť pred zákonmi.

     Podľa čl.19a Legislatívnych pravidiel vlády SR sa návrh medzinárodnej zmluvy, ktorá má prednosť pred zákonmi predkladá na rokovanie legislatívnej rady a následne na rokovanie vlády. Predmetný návrh nebol z časových dôvodov prerokovaný na zasadnutí legislatívnej rady vlády  a predkladá sa priamo na rokovanie vlády.

IV

     Sekcia vládnej legislatívy Úradu vlády Slovenskej republiky odporúča vláde návrh na uzavretie Stabilizačnej a asociačnej dohody medzi Európskymi spoločenstvami a ich členskými štátmi na jednej strane a Albánskou republikou na strane druhej    s c h v á l i ť   s nasledovnou pripomienkou:

K  doložke prednosti:
-v súlade s Legislatívnymi pravidlami vlády SR je potrebné doložku prednosti doplniť o bod 5 „Úprava predmetu medzinárodnej zmluvy v práve ES/EÚ“ a doterajšie body 5 až 7 označiť ako body 6 až 8. 

V Bratislave 9. mája 2006
Vypracoval: Pavel Kanka

                                                                                         Štefan  G r m a n
                                                                                          generálny riaditeľ 
                                                                                    sekcie vládnej legislatívy